Beretning aflagt på Sjællandske Familielandbrugs

generalforsamling onsdag den 4. marts 2015

v/formand Peter Christensen

7 år på formandsposten er lang tid. Jeg har ønsket at stoppe nu og vil fremover bruge tid på min bedrift og på det lokale foreningsliv.

Egentlig ville jeg gerne have startet denne beretning med nogle små sjove historier og episoder fra de 7 år, hvor jeg har været formand.

Vi er flyttet til Sorø, og lokalerne i Ringsted blev lejet ud. Det var godt for Sjællandske Familielandbrug.

Vi fik mange nye, ukendte opgaver af økonomisk art, som vi fik løst.

Men det har ikke været muligt at huske sjove historier. Det har været en barsk omgang, og en tur i strid modvind.

Vi har stået sammen om det i Sjællandske Familielandbrug, og vi har fået god støtte og opbakning fra Gefion.

Vores medlemmer kan få rådgivning hos Gefion af deres ”egne” konsulenter, hvis de ønsker det.

Sjællandske Familielandbrugs økonomi er rettet op nu. Det har kostet hjerteblod i forhold til, at vi har måttet skære i tilskud til 4 H og Landboungdom, og i 2014 udtrådte vi af ejerskabet i Roskilde Dyrskue.

Vi har fået vores ejerandel i Roskilde Dyrskue udbetalt.

Vi har betalt vores gæld til Landbrug & Fødevarer, og vi har stort set afdraget hele gælden til Vestsjællands Familielandbrug.

Med årsregnskabet for 2014 er vores egenkapital nu positiv med 198.000 kr.

Roskilde Dyrskue ønskede i 2014 at få tilført yderligere kapital, hvilket vi ikke havde mulighed for. Man ville gerne fremtidssikre dyrskuet.

Det førte til forhandlinger med lokalforeninger i Sjællandske Familielandbrug om at indskyde kapital i dyrskuet.

Det blev dog til et afslag, og dermed en understregning af behovet for økonomisk selvstændighed overfor Sjællandske Familielandbrug.

Den 4. juli 2014 underskrev vi aftale om udtrædelse af Roskilde Dyrskue med virkning fra den 31. december 2013.

Vi har stadig 3 pladser i bestyrelsen for Roskilde Dyrskue de næste 5 år, og Familieudvalget kan også hjælpe til på dyrskuet, hvis de ønsker det, og få en indtjening til deres arbejde i lighed med andre foreninger på Roskilde Dyrskue.

Der bliver lyttet til os i bestyrelsen for Roskilde Dyrskue, og samarbejdet fungerer fint.

På Øko-Campen på Roskilde Dyrskue i 2014 havde vi en aktiv indflydelse på opbygningen, og det fine resultat som kom ud af det.

Det har altid været en fornøjelse at være med til åbningen af Roskilde Dyrskue i juni og besøge Store Hestedag i september.

I 2014 blev der oprettet vandråd i kommunerne på Sjælland.

Sjællandske Familielandbrug har repræsentanter i flere af de regionale råd.

Første del af arbejdet er afsluttet, men der arbejdes videre med vandrådene fremover.

Mange medlemmer i vandrådene har haft gummistøvlerne på og været ude for at se eksempler på vandløb.

Se om de var i god eller dårlig stand, både de naturlige eller de kunstige.

Det er vigtigt at se på tingene i praksis og dermed få fælles billeder på mulighederne og problemstillingerne i vandløbsindsatsen.

Men det er stadig vigtigt for os, at vandløbenes primære formål er afvanding. Og med de regnmængder, vi har oplevet i denne vinter, er det ekstra vigtigt, at vandføringsevnen i vandløbene kan afdræne tilstødende arealer og marker.

Vi arbejder stadig for, at randzonerne afskaffes, eller at der i det mindste gives kompensation for de arealer, der ikke må dyrkes.

Nu næsten 3 år efter lovens vedtagelse, er der stadig ikke givet kompensation for den jord, der ikke må dyrkes.

Det er ikke rimelige vilkår, selvom randzonearealet blev halveret sidste forår fra 50.000 til 25.000 ha.

Grødeskæring og pasning af vandløbene bør tage hensyn til miljøet, men også til erhvervsinteresser.

I år bliver der en del marker, der skal sås om, fordi de har stået under vand i lange perioder denne vinter.

Og med Naturplan Danmark, som blev præsenteret i november sidste år og vedtaget i år, vil landbruget igen blive ramt af forbud mod at sprøjte og gøde på omkring 45.000 ha, § 3-områder, som er naturarealer.

Det svarer næsten til størrelsen på øen Falster.

Regeringens forslag strider mod alle de flotte taler om vækst og beskæftigelse, som man har hørt de seneste år, og miljøministeren bagatelliserede de økonomiske konsekvenser i forslaget.

Den del af § 3-områderne, det handler om, er naturarealer, der ofte udnyttes til produktion af foder til blandt andet kvæg.

Køerne æder hø og græs, der bliver produceret på netop disse arealer.

Det vil fremover være umuligt at lave flere slet på disse arealer. Nu kan man kun lave et slet. Endnu en grov krænkelse af ejendomsretten.

Efter det folketingsvalg, der skal være i år, vil blå blok i Folketinget føre loven tilbage, hvis de får regeringsmagten.

Arealerne er blevet drevet landbrugsmæssigt gennem generationer, samtidig med, at de betegnes som beskyttede arealer. Samlet set skønner Landbrug & Fødevarer, at det gennemsnitlige værditab som konsekvens af forbuddet vil ligge på omkring 1,8 mia. kr. samlet set for landbruget, i form af mindre udbytte og lavere ejendomspriser på naturarealer.

Det er helt urimeligt, at man trækker tæppet væk under mange landmænd og blot henviser til, at man jo bare kan få erstatning ved en ansøgning eller efterfølgende en langvarig proces ved domstolene. Dog med den undtagelse, at de landmænd, der dyrker et mindre areal, og hvor erstatningen er på et beløb under 7.000 kr.

De får ingen erstatning, fordi beløb under 7.000 kr. ikke udbetales.

I forvejen er landbrugserhvervet hårdt ramt af den internationale krise mellem EU og Rusland.

Eksport af svinekød til Rusland har givet mange svinebesætninger røde tal i regnskaberne.

I sidste uge gav EU dog den håndsrækning, at der nu kan oplagres svinekød, indtil markederne igen kan aftage kødet.

En anden sag, som stadig optager mange ejere af en svinebesætning, er MRSA problematikken.

Journalister vil gerne oplyse om, hvilke besætninger der var ramt af MRSA. Ejere af svinebesætninger og deres familier bliver nærmest behandlet som spedalske på sygehuse og andre steder, og mange bliver isoleret uden grund.

Domstolene har dog nedlagt navneforbud for udlevering af navne på besætningerne.

Det er nu ca. 2 ud af 3 besætninger, der har resistente bakterier.

Det er et meget alvorligt problem for alle og for vores helbred, hvis vi skulle blive syge. Det skal landbruget også tage alvorligt!

Vi opfordrer til, at der arbejdes hurtigt med problemerne, inden de bliver større.

Derfor blev der også i efteråret afholdt et oplysningsmøde af det regionale svineudvalg, hvor Sjællandske Familielandbrug også er repræsenteret, om MRSA for ansatte, besætningsejere og deres familier.

Der kom flere hundrede til dette møde.

Det er ikke kun svinebesætninger, der har økonomiske udfordringer.

Kvægområdet startede sidste år med høje afregningspriser på mælk, men i slutningen af året blev mælkeprisen den laveste i flere år.

Der er stadig tilbagegang af besætninger på Sjælland, men det er vigtigt for kvægbrugsarbejdet, at der stadig er kvæg på Sjælland.

I Kvægudvalget på Sjælland arbejder Gefion og Sjællandske Familielandbrug for, at der ikke sker yderligere forringelser.

Handyrpræmien er blevet forbedret til ca. 700 kr. Det er glædeligt!

Det gælder også for kvier under 16 mdr. På Sjælland kunne der godt være plads til flere kalve til opfedning til slagtesalgsproduktion.

Dårlige historier om naturpleje har fyldt dagbladene og landbrugsaviserne i den sidste tid. Der har været fokus på rekreative arealer, hvor der også har været en landbrugsproduktion i form af afgræsning.

Reglerne er nu præciseret af EU, og er der en produktion på arealerne, der giver forretningsmæssigt overskud, kan der udbetales tilskud til brugerne af arealerne.

Det er uanstændigt, at man kan forlange tilskud tilbagebetalt flere år bagud.

Vi må bede om, at regler er enkle og ikke kan misforstås med deraf efterfølgende økonomiske konsekvenser for landmændene.

Til årets udstilling på Roskilde Dyrskue kræves der ikke Salmonellatest for kvæg i år, idet der på Sjælland og Fyn er færre dyr med smitsomme sygdomme.

Roskilde Dyrskue er i år fredag den 5. juni, lørdag den 6. juni og søndag den 7. juni, hvor der viste nyt indenfor fødevarer og energi. Maskinudstillingen er næsten udsolgt og igen i år kommer der mange dyr.

I 2015 fejrer Danmark Ø-mærkets 25 års fødselsdag.

98 pct. af befolkningen kender Ø-mærket, men færre ved, hvad det lille røde mærke helt konkret betyder.

Landbrug & Fødevarer har derfor lavet en lille udstilling, ”Stemplet med Ø”, der på seks plancher fortæller om økologien i Danmark, og hvordan økologien har udviklet sig, samt om værdierne for mennesker, dyr og natur.

Da det er en lille udstilling, kan den vises de fleste steder, for eksempel på biblioteker, i kulturhuse, på uddannelsesinstitutioner og i landbocentre. Udstillingen er let at stille op og tage ned. Der behøves blot 6 meter i en hall, en gang eller lignende, hvor mennesker færdes.

Det er gratis at låne udstillingen, og den kan lånes i 2 til 4 uger. Udstillingen er klar til udlån fra mandag den 16. marts 2015 (uge 12).

Danmarks fjerde nationalpark, Skjoldungernes Land er nu vedtaget. Sjællandske Familielandbrug har medvirket aktivt til den lange proces på 7 år, men nu er vi nået i mål.

Nationalparken kan, sammen med områdets øvrige tilbud, tiltrække mange turister og give området et økonomisk løft. Nederst på formularen

Vi regner med fortsat at blive tilbudt en plads i bestyrelsen for nationalparken.

Michael Svane har deltaget i Familielandbrugets nedsatte udvalg om profilering og medlemshvervning. Foreløbigt resultat er blevet et logo.

Vi har set på, hvordan man gør i andre dele af Danmark for at profilere Familielandbruget, og vi har foreløbigt haft besøg af direktør Børge Sørensen til et bestyrelsesmøde for at høre, hvordan de griber det an.

I 2015 skal der være valg til Folketinget.

I januar måned 2015 blev det første valgmøde afholdt i Sorø.

Det var Landbrug & Fødevarer, Gefion, Nærings- og Nydelses Forbundet (NNF), samt Sjællandske Familielandbrug, der sammen havde indbudt til valgmøde. Som paneldeltagere mødte vi 5 politikere fra henholdsvis rød og blå blok.

Der var en god debat og aftenen tiltrak 160 deltagere.

Det var lige før, at man var så enige i panelet om at hjælpe landbruget, at man foreslog, at man sammen kunne lave et Landdistriktsparti.

Men landbruget har brug for en håndsrækning nu. Så derfor, kære regering, kom nu i gang med at lette byrderne for landbruget.

Det er stadig meget svært for unge landmænd at købe ejendom. Det er ikke blevet bedre i det år, der er gået. Ofte kan man kun få op til 60 % i lån i en kreditforening. Selv med en god opsparing, skal resten også finansieres.

Der er brug for generationsskifte og nye yngre familier på landet.

Vi ønsker liv på landet og ikke et affolket land.

Mange ældre med en landbrugsejendom kan heller ikke flytte, da man med de nuværende ejendomspriser ikke kan sælge uden at få et tab. Mange ældre har sat hele deres opsparing i ejendommen og bedriften, og kan man ikke sælge, er man stavnsbundet til ejendommen.

Man risikerer også at skulle betale skat af nogle penge, som man ikke får.

Sjællandske Familielandbrug skal evaluere samarbejdet med Gefion inden året er omme, idet vores samarbejdsaftale udløber ved årets udgang.

Det er mit håb, at den nye bestyrelse går ind i en positiv dialog med Gefion om fortsat samarbejde. Vi har fået en meget fair behandling, og i det daglige er der ingen forskelsbehandling på kunderne i Gefion.

Som nævnt i indledningen har det været en barsk periode for Sjællandske Familielandbrug i den tid jeg har været formand.

En tur - i strid modvind, men frisuren holdt. Det er måske, fordi der ikke er så meget hår tilbage.

Til slut tak til bestyrelsen og tak til de mange frivillige, der deltager i bestyrelser, på skuer og ved stævner m.m. og dermed er med til at bevare Sjællandske Familielandbrug.

Også tak til Gefion for et godt samarbejde i årene.

Uddybning og yderligere oplysninger hos Peter Christensen,

mobil tlf. 2393 1707.